SC คาดรายได้ปีนี้ต่ำเป้า หลังเลื่อนเปิดโครงการหรูไปปีหน้า
SC คาดรายได้ปีนี้ต่ำเป้าที่ตั้งไว้ 1.5 หมื่นลบ. หลังเลื่อนเปิดตัวโครงการใหม่ใน Q1/60
16 พ.ย. 2559

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า บริษัทฯ ได้ปรับเป้ายอดขายปีนี้เป็น 12,000 ล้านบาท และคาดว่ารายได้จะต่ำกว่าเป้า 15,000 ล้านบาท เนื่องจาก SC ได้ปรับกลยุทธ์การเปิดโครงการใหม่ในไตรมาสสุดท้ายนี้ โดยเลื่อนเปิด 4 โครงการ มูลค่ารวมประมาณ 11,000 ล้านบาท ไปเปิดในไตรมาสแรกปี 2560 เป็นโครงการแนวราบ 2 โครงการ ได้แก่ The Gentry Sukhumvit (เดอะเจนทริ สุขุมวิท) กับ Headquaters (เฮดควอเตอร์ส เอกมัย-ลาดพร้าว) และคอนโดมิเนียม 2 โครงการ ได้แก่  28 Chidlom (ทเวนตี้เอท ชิดลม) กับ Chambers Cher (แชมเบอร์ส เฌอ รัชดา-รามอินทรา)
ดังนั้นในไตรมาส 4/2559 มีเปิดโครงการคฤหาสน์หรูใหม่โครงการเดียว คือ โครงการแกรนด์ บางกอก  บูเลอวาร์ด พระราม 9 (Grand Bangkok Boulevard Rama 9) ตั้งอยู่บนถนนกรุงเทพกรีฑา ใกล้ทางด่วนพระราม9-ศรีนครินทร์ และ วงแหวนตะวันออก  บางนา-บางปะอิน  อีกทั้งใกล้กับสถานศึกษา คือ มหาวิทยาลัย ABAC  พื้นที่  28-1-31.1 ไร่  มูลค่า 1,450 ล้านบาท เป็นบ้านเดี่ยว 2 ชั้น และ 3 ชั้น เพียง 52 หลัง ราคาเริ่มต้น 40 ล้านบาท  วันที่ 26-27 พ.ย.นี้
อย่างไรก็ตามด้วยผลการดำเนินงานที่ดีในช่วง 9 เดือนแรก จึงทำให้มั่นใจว่ารายได้จะเติบโตกว่าปี 2558
ส่วนความคืบหน้าอาคาร SC TOWER ซึ่งเป็นอาคารสำนักงานอาคารที่ 4 และเป็นอาคารสำนักงานเกรด A  บนถนนพหลโยธิน พื้นที่เช่า 12,250 ตร.ม. ปัจจุบันการดำเนินการก่อสร้างเป็นไปตามแผนงาน ซึ่งคาดว่าจะแล้วเสร็จปลายปี 2559 นี้ และพร้อมเปิดอย่างเป็นทางการในไตรมาสแรกปี 2560 